1Makkedai PUWANGNGE, "Gorano maggangka ullé! Paissengiwi umma’-Ku dosa-dosana mennang.
2Nasompa-Ka mennang esso-esso, sibawa macinna missengngi élo-Ku, samanna mennang napogau’i iya makessingngé, sibawa mapato lao ri hukkuk-Ku. Makkedai mennang makkedaé masennangngi mennang sompa-Ka sibawa macinnaiwi hukkuk-Ku iya adélé’é."
3Makkutanai iyaro bangsaé, "Aga akkégunana mappuwasa rékko dé’ naitai PUWANGNGE? Aga gunana tapakariyawai alé rékko dé’ Najampangiki?" Makkedai PUWANGNGE, "Sitongenna, ri wettu mappuwasamu, sappako asarong riyalé sibawa para’i sining tau mupagajiyé.
4Ri wettu mappuwasamu, sibantako sibawa mallaga nenniya tinda sibawa ateddekeng. Muwasengngi caramu mappuwasa pakédo-Ka untu’ méngkalingai sining sempajammu?
5Rékko mappuwasako, musissai alému; pacuku’i ulummu pada-pada daunna wellaé. Pallebba’ko kaing karung sibawa muguguriwi awu, namuléwu ri yasé’na. Iyagaro muwaseng puwasa? Muwasengngi masennak-Ka sibawa pangkaukengngéro?
6Iyanaé puwasa iya Uwéloriyé: Paleppe’i balenggu pattenre’é sibawa tiwi dé’é naadélé, nenniya paleppe’i sining tau iya ritenre’é.
7Bagéi inanrému sibawa tau iya malupué, tarimai sining tau paréllau-éllauwé ri bolamu. Wéréngngi pakéyang tau mallusu-lusué, sibawa aja’ musampéyangngi silessuremmu iya parellué ritulung.
8Namasiya’ matu tajangngé ri alému pada-pada éléé, sibawa sining lomu masitta’i majjappa matu. Usibawakko matu untu’ passalama’ko. Ahadérékek-Ku linrungiko matu polé ri sininna sulapa’é.
9Rékko massempajakko, Utarimai matu. Rékko mangobbiko ri Iyya, Ubaliwi matu. Aja’na mutenre’i pada-padammu, pappésauni assimusurengngé sibawa pétenna’é.
10Panréi tau malupué sibawa tulungngi sining tau iya ritenre’é. Rékko mupogau’i makkuwaéro, pettangngé ri seddému mancajiwi matu sittajang essoé.
11Tuli upimpikko matu sibawa pamessoriko ri tana iya marakkoé; Ujagaiko matu kuwammengngi tette’ko madising sibawa mawatang. Pada-padako matu tammeng iya genne’é uwaina, pada-pada mata uwai iya dé’é naengka namarakko.
12Kota iya maittaénna mancaji ruttungeng mupatettongngi matu paimeng ri yasé’na tettongenna iya riyoloé. Riteppuko matu ‘Bangsa iya mappatettongngé paimeng témbo-témbo sibawa pédécéngiwi sining bola iya ancuru’é.’"
13Makkedai PUWANGNGE, "Pakalebbii esso Saba’é selaku esso untu’ PUWANGNGE. Aja’ muurusu’i apentingeng ri alému ri essoéro. Pakarajai essoéro selaku esso mariyo-riyo; pakalebbii essona PUWANGNGE sibawa aja’ mulao; aja’to muwappallaung iyaré’ga mabbicara iya siya-siyaé.
14Namumarennu matu nasaba mattumaniko ri Iyya. Uwébbuko matu malebbi risininna linoé. Tuwoko matu masennang sibawa wassélé tana manana Yakub, néné-nénému. Iyya, PUWANG pura mabbicara."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn